Raitn a midiom a yuuman komiunikieshan we riprizent languij ah imuoshan chuu di inskripshan ar rikaadin a sain ah simbal. Ina muos languij, raitn a kampliment tu spiich ar spiikin languij. Raitn a no languij bot a faam a teknalaji we divelop az tuul divelop wid yuuman sasayati. Widin languij sistim, raitn rilai pah nof a di sieh chokcha az spiich, laka vokiabileri, grama ah simantix, wid di adaan dipendansi a sistim a sain ar simbal. Di rizolt a raitn jinarali kaal tex, ah di risipient a tex kaal riida. Muotivieshan fi raitn ingkluud poblikieshan, fi tel tuori, karispandans ah dayari. Raitn eh-inschrumental fi kip ischri, mentien kolcha, diseminiet nalij chuu di midia ah ina di faamieshan a liigal sistim. Azwel a impuotant midiom fi hexpres wanself bai wie a raitdong wod laka ou aata, puoyt ah soch di laik du.